**Agencija za rad i zapošljavanje Bosne i Hercegovine objavljuje**

**JAVNI POZIV STUDENTIMA**

**za podnošenje prijava za ferijalni rad u SR Njemačkoj u 2017. godini**

Agencija za rad i zapošljavanje Bosne i Hercegovine poziva zainteresirane studente upisane na univerzitete i visoke škole u Bosni i Hercegovini da dostave prijave za rad u SR Njemačkoj tokom ljetnog raspusta u 2017. godini u okviru Programa ferijalnog rada koji se odvija u saradnji sa Centralnim uredom za posredovanje u zapošljavanju stručne radne snage iz inostranstva (ZAV) Savezne agencije za rad SR Njemačke.

Odobrena kvota za Bosnu i Hercegovinu za 2017. godinu je **300 studenata**, od čega je studentima univerziteta u Federaciji BiH dodijeljeno 190 mjesta, studentima univerziteta u Republici Srpskoj 100 mjesta i studentima univerziteta u Brčko Distriktu BiH 10 mjesta.

Na ovaj poziv mogu se prijaviti:

* **isključivo redovni studenti** univerziteta i visokih škola u Bosni i Hercegovini koji **nisu upisani u posljednju godinu studija.**

Ostali uvjeti:

* studenti trebaju dobro vladati njemačkim jezikom,
* studenti trebaju biti raspoloživi za rad u Njemačkoj u periodu koji nije kraći od dva mjeseca,
* studenti se ne bi trebali ograničavati na neku regiju ili mjesto u kojem žele raditi,
* studenti bi trebali biti spremni na rad u što više industrijskih sektora u kojima se nude poslovi.

Prijava treba da sadrži sljedeće:

1. Dva prijavna obrasca (***Bewerbungsbogen 2017***), obostrano štampana, čitko popunjena na njemačkom jeziku sa **datumom i potpisom studenta**,
2. Dvije fotografije novijeg datuma (format za pasoš),
3. Dva primjerka Uvjerenja o upisu (***Immatrikulationsbescheinigung)\**** popunjena na njemačkom jeziku sa **datumom izdavanja, potpisom odgovornog lica i pečatom visokoškolske ustanove**,
4. Uvjerenje o studentskom statusu (pravo učešća u programu imaju samo redovni studenti) koje je izdala relevantna visokoškolska ustanova,
5. Ovjerenu kopiju vozačke dozvole (opcionalno).

**\*Napomena: studenti trebaju kod sebe sačuvati jedan primjerak Uvjerenja o upisu (*Immatrikulationsbescheinigung*), koji će, u slučaju da dobiju ponudu za rad, predati poslodavcu** **po dolasku u SR Njemačku.**

Način podnošenja prijava:

Zainteresirani studenti, koji ispunjavaju navedene uvjete, dostavljaju prijavna dokumenta lično ili preporučeno poštom na sljedeći način:

* studenti visokoškolskih ustanova u **Federaciji Bosne i Hercegovine prema sjedištu ustanove u odgovarajućoj kantonalnoj službi za zapošljavanje**,
* studenti visokoškolskih ustanova u **Republici Srpskoj prema sjedištu ustanove u odgovarajućoj filijali Zavoda za zapošljavanje Republike Srpske**,
* studenti koji studiraju u **Brčko Distriktu BiH Zavodu za zapošljavanje Brčko Distrikta BiH.**

Svoje prijave studenti mogu dostavljati i direktno **Agenciji za rad i zapošljavanje Bosne i Hercegovine na adresu:**

Agencija za rad i zapošljavanje Bosne i Hercegovine

Đoke Mazalića 3

71000 Sarajevo

sa naznakom „Prijava za Ferijalni rad u SR Njemačkoj 2017“

Rok za slanje prijava je **srijeda, 10.01.2017. godine.**

**Napomena**: Nepotpune prijave se neće uzeti u razmatranje.

Kriteriji koji će se primjenjivati pri odabiru kandidata:

* Studenti moraju biti spremni da rade u SR Njemačkoj **najmanje dva mjeseca** (podrazumijeva da zvanični ljetni raspust relevantnih visokoškolskih ustanova mora trajati najmanje dva mjeseca).
* Prednost će imati kandidati koji dosada **nisu sudjelovali u ovom programu** ili su ranijih godina dostavljali prijave za učešće u programu, ali **nisu dobili radne ponude**.
* U obzir će se uzimati i **nivo znanja njemačkog jezika** (na osnovu samoprocjene znanja iz Prijavnog obrasca).
* Prethodno radno iskustvo je prednost.

Spisak studenata, čije će prijave na osnovu navedenih kriterija biti odabrane i proslijeđene u ZAV, bit će objavljen na web stranici Agencije za rad i zapošljavanje Bosne i Hercegovine: [www.arz.gov.ba](http://www.arz.gov.ba) **krajem januara 2017. godine.**

ZAV će uzimati u obzir samo potpunu i ispravno popunjenu dokumentaciju koju im dostavi Agencija za rad i zapošljavanje Bosne i Hercegovine.

Studenti su u obavezi da se upoznaju sa informacijama o ovom programu u dokumentu ***Merkblatt – Ferienbeschäftigung für im Ausland immatrikulierte Studierende***, a za dodatna pojašnjenja se mogu obratiti i Agenciji za rad i zapošljavanje Bosne i Hercegovine.

Kontakt osobe:

Merima Planinčić

tel.: 033/560 354

E-mail: merima.planincic@arz.gov.ba

Spomenka Došenović

tel.: 033/201 600

E-mail: spomenka.dosenovic@arz.gov.ba